5. pielikums

Ministru kabineta

2015. gada  24. marta

noteikumiem Nr. 141

**Izkrauto zvejas produktu paraugu ņemšanas plāns**

**I. Vispārīgie jautājumi**

1. Paraugu ņemšanas plāna mērķis ir nodrošināt pareizu zvejas produktu svēršanu, tos izkraujot.

2. Šajā plānā iekļautos nosacījumus piemēro zvejas produktu izkraušanai, ko veic Latvijā no Eiropas Savienības dalībvalstu zvejas kuģiem.

3. Šajā plānā iekļautos nosacījumus nepiemēro tādiem zvejas produktu daudzumiem, kurus no zvejas kuģa tieši pārdod patērētājiem mazumtirdzniecībā, ja šie daudzumi nepārsniedz 30 kilogramu dienā, vai kurus izmanto pašpatēriņam.

4. Lai noteiktu zvejas produktu apjomu, visus zvejas produktus sver uz Latvijas Republikas tiesību aktos noteiktajā kārtībā verificētiem svariem, ievērojot paraugu ņemšanas plānā noteikto metodiku.

5. Svēršanu veic izkraušanas laikā pirms zvejas produktu pirmās pārdošanas, pārvietošanas uzglabāšanai vai transportēšanas saistībā ar pirmo pārdošanu.

6. Par zvejas produktu svēršanu un šī plāna izpildi atbildīgs ir pirmais zivju pircējs vai persona, kas atbildīga par zvejas produktu glabāšanu vai transportēšanu pirms pirmās pārdošanas.

7. Svēršanā iegūto skaitli izmanto, aizpildot izkraušanas deklarācijas, transportēšanas dokumentu, pārdošanas zīmes, pārņemšanas deklarācijas vai piekrastes zvejas žurnālus.

8. Latvijas kompetentā iestāde attiecībā uz svēršanas kontroli atbilstoši plānam ir Valsts vides dienests.

9. Valsts vides dienests var pieprasīt, lai katru pirmo reizi Latvijas zvejas ostās izkrauto zvejas produktu daudzumu pirms to transportēšanas no izkraušanas vietas nosver amatpersonu klātbūtnē.

10. Valsts vides dienestam pastāvīgi ir brīva piekļuve svēršanas sistēmām, svēršanas datu reģistriem, rakstiskajām deklarācijām un visām telpām, kurās glabā vai apstrādā zvejas produktus.

11. Šī plāna ietvaros ar reģistrētiem pirmajiem zivju pircējiem saprot fiziskas vai juridiskas personas, kurām saskaņā ar Latvijas Republikas normatīvajiem aktiem izsniegta Zemkopības ministrijas pirmā zivju pircēja reģistrācijas apliecība.

**II. Svaigo zvejas produktu svēršana**

12. Reģistrētie pirmie zivju pircēji vai personas, kuras ir atbildīgas par svaigu zvejas produktu glabāšanu vai transportēšanu pirms pirmās pārdošanas, reģistrē datus par svēršanu svaigo zvejas produktu svēršanas datu reģistrā saskaņā ar šī plāna 4. tabulu.

13. Par katras zvejas produktu sugas svēršanu aizpilda atsevišķu reģistra lapu. Par jaukto sugu nozveju svēršanu, ja tās izkrauj nešķirotas, aizpilda vienu svēršanas reģistra lapu.

14. Jauktajās nozvejās zvejas produktu sugu apjomu nozvejā nosaka, ņemot paraugus no vairākām vietām lomā. Paraugu skaitu nosaka atkarībā no nozvejas apmēra saskaņā ar 1. tabulu. Katra parauga svars ir vismaz 2 kilogrami zvejas produktu. Sugas sastāva procentu nozvejā aprēķina kā vidējo procentuālo lielumu katrai no sugām no atsevišķu paraugu procentu summas.

1. tabula

|  |  |
| --- | --- |
| Nozvejas apjoms | Paraugu skaits(ne mazāk kā) |
| Mazāk par 1 tonnu | 1 |
| 1–20 tonnas | 3 |
| 20–40 tonnas | 5 |
| Vairāk par 40 tonnām  | 7 |

15. Ja svēršanu veic uz transportiera lentes, tā ir aprīkota ar redzamu skaitītāju, kas reģistrē kopējo summāro svaru. Skaitītāja rādījumu reģistrē svēršanas sākumā, kopējo summāro svaru – svēršanas beigās. Par svēršanu atbildīgā fiziskā vai juridiskā persona reģistrē svēršanas datu reģistrā visus ar svērējsistēmas lietošanu saistītos datus.

16. Ja zvejas produkti tiek izkrauti kastēs vai konteineros, minimālais sveramo kastu skaits atbilst 2. tabulai:

2. tabula

|  |  |
| --- | --- |
| Izkrauto kastu skaits (pa sugām) | Sveramo kastu vai konteineru skaits |
| 0–25 | 2 |
| 25–50 | 5 |
| 50–100 | 6 |
| 100–200 | 7 |
| Katras turpmākās 100 | 4 |

17. Svēršanā iegūto skaitli izmanto, aizpildot šī plāna 4. tabulā minēto svaigo zvejas produktu svēršanas datu reģistru, kā arī 7. punktā norādītos dokumentus.

18. Reģistrētie pirmie zivju pircēji vai personas, kuras ir atbildīgas par zvejas produktu glabāšanu vai transportēšanu pirms pirmās pārdošanas, šī plāna 4. tabulā minētos svaigo zvejas produktu datu reģistrus glabā trīs gadus.

19. Pēc Valsts vides dienesta amatpersonu pieprasījuma svēršana notiek dienesta pārstāvju klātbūtnē.

**III. Ledus un ūdens**

20. Reģistrētie pirmie zivju pircēji vai personas, kuras ir atbildīgas par zvejas produktu glabāšanu vai transportēšanu pirms pirmās pārdošanas, pirms svēršanas nodrošina, lai zvejas produkti būtu attīrīti no ledus, ciktāl tas iespējams, nenodarot bojājumus un nepasliktinot zvejas produktu kvalitāti.

21. Piemērotais kopējā svara samazinājums ūdens un ledus svara atņemšanas dēļ nedrīkst pārsniegt 2 % no zvejas produktu sākotnējā kopējā svara ar ūdeni un ledu. Ūdens un ledus svara dēļ piemēroto samazinājumu procentos ieraksta svēršanas datu reģistrā kopā ar atņemtā ūdens un ledus svara norādi.

22. Sugām, kas nav pelaģiskās sugas, svara samazinājumu saistībā ar ūdens un ledus svara atņemšanu nepiemēro.

**IV. Saldētu zvejas produktu svēršana**

23. Reģistrētie pirmie zivju pircēji vai personas, kuras ir atbildīgas par zvejas produktu glabāšanu vai transportēšanu pirms pirmās pārdošanas, reģistrē datus par saldētu zvejas produktu katra izkrāvuma svēršanu saldēto zvejas produktu svēršanas datu reģistrā saskaņā ar šī plāna 5. tabulu.

24. Ja sver kastēs vai blokos izkrautus saldētus zvejas produktus, to svaru nosaka pa sugām un attiecīgā gadījumā pa sagatavošanas veidiem, kastu vai bloku kopējo skaitu reizinot ar zvejas produktu vidējo tīrsvaru vienā kastē vai blokā, kas aprēķināts saskaņā ar 3. tabulu.

3. tabula

|  |  |
| --- | --- |
| Partijas lielums(kastu vai bloku skaits) | Paraugu lielums (paliktņu skaits) |
| 5 000 vai mazāk | 3 |
| 5 001–10 000 | 4 |
| 10 001–15 000 | 5 |
| 15 001–20 000 | 6 |
| 20 001–30 000 | 7 |
| 30 001–50 000 | 8 |
| Vairāk par 50 000 | 9 |

25. Par katras zvejas sugas produktu svēršanu aizpilda atsevišķu reģistra lapu.

26. Vidējo saldētu zvejas produktu svaru vienā kastē vai blokā nosaka atsevišķi pa zvejas produktu sugām, izmantojot 3. tabulu un, ja nepieciešams, ņemot vērā sagatavošanas veidu. Paraugus atlasa pēc nejaušības principa.

27. Nosver katru parauga paliktni ar kastēm vai blokiem. Lai aprēķinātu viena paliktņa vidējo bruto svaru katrai sugai un, ja nepieciešams, ņemot vērā sagatavošanas veidu, visu paraugā iekļauto paliktņu kopējo bruto svaru dala ar paraugā iekļauto paliktņu kopējo skaitu.

28. Lai aprēķinātu katras sugas tīrsvaru vienā kastē vai blokā un, ja nepieciešams, ņemot vērā sagatavošanas veidu, no šā pielikuma 26. punktā minētā parauga paliktņu vidējā bruto svara atskaita:

28.1. vienas kastes vai bloka vidējo taras svaru, kas atbilst ledus un kartona, plastmasas vai cita iepakojuma materiāla svaram, reizinātu ar kastu vai bloku skaitu uz paliktņa. Taras svars vienai kastei vai blokam nav lielāks par 1,5 kg;

28.2. izkraušanā un paraugā izmantoto tukšo paliktņu vidējo svaru.

29. Izmantojot šā pielikuma 28. punktā noteikto metodiku, aprēķina katras sugas tīrsvaru vienam paliktnim, dalot ar kastu skaitu uz paliktņa.

30. Svēršanā iegūto skaitli izmanto, aizpildot šī plāna 5. tabulā minēto saldēto zvejas produktu svēršanas datu reģistru, kā arī šā pielikuma 7. punktā minētos dokumentus, uz kuriem tas ir attiecināms.

31. Reģistrētie pirmie zivju pircēji vai personas, kuras ir atbildīgas par zvejas produktu glabāšanu vai transportēšanu pirms pirmās pārdošanas, saldētu zvejas produktu svēršanas datu reģistrus glabā trīs gadus.

32. Pēc Valsts vides dienesta amatpersonu pieprasījuma svēršana notiek dienesta pārstāvju klātbūtnē.

**V. Svēršanas riska analīze**

33. Valsts vides dienesta amatpersonu klātbūtni zvejas produktu svēršanā nodrošina, izkraujot zvejas kuģi, ja:

33.1. ir aizdomas, ka kuģis, kas ieguvis zvejas produktus, ir iesaistījies nelegālā, neregulētā vai nereģistrētā zvejā;

33.2. kuģim jau iepriekš ir bijis piemērots sods par iesaistīšanos nelegālā, neregulētā vai nereģistrētā zvejā;

33.3. kuģim piešķirto soda punktu skaits ir vairāk nekā 40.

**VI. Svēršanas datu novērtēšana un validācija**

34. Valsts vides dienesta amatpersonas pieprasa pārsvērt zvejas produktus, ja:

34.1. svēršana nav veikta uz Latvijas Republikas tiesību aktos noteiktajā kārtībā verificētiem svariem un nav ievērota paraugu ņemšanas plānā noteiktā metodika;

34.2. ir konstatētas neatbilstības, savstarpēji salīdzinot zvejas dokumentos minēto informāciju ar zivju pirmās pirkšanas, uzglabāšanas vai transporta dokumentos minēto.

35. Lai nodrošinātu šā pielikuma 34.2. apakšpunktā minētās prasības, Valsts vides dienesta amatpersonas informācijas sistēmā pārbauda iegūtos zvejas datus, kuģim pieejamos zvejas limitus konkrētām zvejas produktu sugām, kā arī ar pirmo pārdošanu, uzglabāšanu vai transportēšanu saistīto dokumentāciju.

4. tabula

**Svaigo zvejas produktu svēršanas datu reģistrs**

|  |  |  |
| --- | --- | --- |
| 1. | Svēršanas datums (dd. mm. gggg.) |  |
| 2. | Nosvērto zvejas produktu daudzuma izcelsmes zvejas kuģa ārējās identifikācijas numurs un vārds |  |
| 3. | Sugas *FAO* trīsburtu kods |  |
| 4. | Nosvērto zvejas produktu sagatavošanas veids |  |
| 5. | Vienas taras vienības svars (kg) |  |

|  |  |  |
| --- | --- | --- |
| 6.  | Svēršanas rezultāts – produkta svara kilogramos |  |
|  |  |
|  |
|  |
|  |
|  |
|  |
|  |
|  |
|  |
|  |
|  |
|  |
| 7. | Vidējais svars vienā taras vienībā (kg) |  |
| 8.  | Nosvērto taras vienību skaits (gab.) |  |
| 9.  | Kopējais taras vienību skaits (gab.) |  |
| 10.  | Kopējais zvejas produktu svars (kg) (7. x 9. aile) |  |
| 11. | Ūdens un ledus noņemšanas dēļ piemērotais procentuālais samazinājums |  |
| 12. | Zvejas produktu sugu paraugu ņemšana zvejas sastāva noteikšanai nozvejā\* |
| Suga | Procentuālais apjoms paraugā  |
|  | 1. | 2. | 3. | 4. | 5. | 6. | vidējais |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
| Svaru nosaukums un sertifikāta numurs |  |
| Svēršanu veica (uzņēmuma nosaukums, atbildīgās personas amats, vārds, uzvārds, paraksts) |  |

Piezīme. *\** Aizpilda tikai par jauktām nozvejām.

5. tabula

**Saldēto zvejas produktu svēršanas datu reģistrs**

|  |  |  |
| --- | --- | --- |
| 1.  | Svēršanas datums (dd. mm. gggg.) |  |
| 2.  | Tā kuģa vārds un ārējās reģistrācijas burti un numurs, no kura izkrauti zvejas produkti |  |
| 3. | Izkrauto zvejas produktu sugas un sagatavošanas veids |  |
|  |
|  |
| 4. | Vidējais svars vienā kastē vai blokā bruto (kg) |  |
| 5. | Kastu vai bloku skaits uz viena paliktņa (gab.) |  |

|  |  |  |
| --- | --- | --- |
| 6. | Katra paraugā esošā zvejas produktu paliktņa svars bruto (kg) |  |
|  |  |
|  |
|  |
|  |
|  |
|  |
| 7. | Paliktņu ar zvejas produktiem vidējais svars bruto (kg) |  |
| 8.  | Vienas kastes taras svars (kg) |  |
| 9.  | Tukša paliktņa vidējais svars (kg) |  |
| 10.  | Kopējais paliktņu skaits (gab.) |  |
| 11. | Kopējais kastu skaits (gab.) |  |
| 12.  | Izkrauto zvejas produktu svars (kg) (4. x 5. x 10.) – (9. x 10.) – (8. x 11.) |  |
| 13. | Zvejas produktu sugu paraugu ņemšana sugu sastāva noteikšanai\* |
| Suga | Procentuālais apjoms paraugā |
|  | 1. | 2. | 3. | 4. | 5. | 6. | vidējais |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
| Svaru nosaukums un sertifikāta numurs |  |
| Svēršanu veica: (uzņēmuma nosaukums, atbildīgās personas amats, vārds, uzvārds, paraksts) |  |

Piezīme. *\** Aizpilda tikai par jauktām nozvejām.

Zemkopības ministrs Jānis Dūklavs